
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru modificarea Ordonanţei de urgenţă a Guvernului nr.149/2007 privind aprobarea unor măsuri în domeniul finanţelor publice, cu care comisia noastră a fost sesizată în fond cu adresa Biroului Permanent nr. PL.x 49 din 16 martie 2010.
	PREŞEDINTE,

Viorel ŞTEFAN 


Parlamentul  României

RAPORT

asupra proiectului de Lege pentru modificarea Ordonanţei de urgenţă 
a Guvernului nr.149/2007 privind aprobarea unor măsuri în 
domeniul finanţelor publice
Cu adresa nr. PL.x 49 din 16 martie 2010, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru modificarea Ordonanţei de urgenţă a Guvernului nr.149/2007 privind aprobarea unor măsuri în domeniul finanţelor publice.
La întocmirea raportului s-a avut în vedere avizul Consiliului Legislativ  şi avizul Comisiei pentru muncă şi protecţie socială.
Actul normativ stabileşte noi prevederi - articolele 5, 6 şi 8 -  prin care angajaţii ministerelor, celorlalte organe de specialitate ale administraţiei publice centrale şi locale, precum şi ale instituţiilor publice din subordinea acestora vor putea opta pentru încasarea drepturilor salariale fie prin intermediul cardurilor bancare fie în numerar.

Se majorează astfel cheltuielile bugetului trezoreriei statului cu aproximativ 15 milioane lei/an. Această suplimentare de cheltuieli se datorează creşterii comisioanelor achitate pentru asigurarea necesarului de numerar pentru plata drepturilor salariale precum şi majorării cheltuielilor ocazionate de transportul, paza şi procesarea numerarului.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor, din partea Ministerului Finanţelor Publice domnul director adjunct Valentin Mavrodin.
La lucrările comisiei au participat  28  deputaţi, din totalul de 35 membri ai comisiei.

Raportul comisiei a fost adoptat cu unanimitate de voturi.
Proiectul de Lege a fost adoptat de Senat în şedinţa din data de 24.02.2010.
Proiectul de lege, potrivit art. 75 din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege pentru modificarea Ordonanţei de urgenţă a Guvernului nr.149/2007 privind aprobarea unor măsuri în domeniul finanţelor publice, în şedinţa din data de 30.03.2010, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat. 
	PREŞEDINTE,

Viorel ŞTEFAN
	SECRETAR,

Iuliu NOSA


Consilier parlamentar

Mariana Bărdiţă

Expert parlamentar

Vasilica Popa       

